Η περιπέτεια του μοναχικού ποδηλάτη

Η περιπέτεια του μοναχικού ποδηλάτη (αγγλικός τίτλος:The Adventure of the Solitary Cyclist) είναι διήγημα του σερ Άρθουρ Κόναν Ντόιλ με ήρωα τον ντετέκτιβ Σέρλοκ Χολμς. Δημοσιεύθηκε για πρώτη φορά στο αμερικανικό περιοδικό Collier's τον Δεκέμβριο του 1903 και στο βρετανικό περιοδικό The Strand τον Ιανουάριο του 1904. Είναι το τέταρτο διήγημα της συλλογής Η επιστροφή του Σέρλοκ Χολμς.

 Υπόθεση 
Το Σάββατο 23 Απριλίου 1895, η δεσποινίς Βάιολετ Σμιθ απευθύνεται στον Σέρλοκ Χολμς για ένα θέμα που τον απασχολεί. Η νεαρή γυναίκα εξηγεί ότι είναι δασκάλα μουσικής και ζει με τη μητέρα της μετά το θάνατο του πατέρα της. Η κοπέλα είχε και έναν θείο, τον Ραλφ Σμιθ που ζούσε στη Νότια Αφρική, ο θάνατος του οποίου αναφέρθηκε σ' αυτήν και στη μητέρα της από δύο άντρες, τους Μπομπ Καράδερς και Τζακ Γούντλι, φίλους του θείου της στην Αφρική. Βλέποντας τη φτώχεια της, ο Μπομπ Καράδερς προσφέρθηκε να την προσλάβει στο σπίτι του στο Τσάρλινγκτον για να παραδίδει μαθήματα μουσικής στη 10χρονη κόρη του με διπλάσιο από τον μέσο μισθό, αυτή δέχτηκε υπό τον όρο ότι θα μπορούσε να επιστρέφει στη μητέρα της κάθε Σαββατοκύριακο. Η νεαρή γυναίκα κάνει το ταξίδι μετ' επιστροφής κάθε εβδομάδα και χρησιμοποιεί το ποδήλατό της για να πάει από το σπίτι του εργοδότη της μέχρι τον σταθμό του Τσάρλινγκτον, ακολουθώντας έναν ερημικό αγροτικό δρόμο. Η νεαρή φαίνεται ικανοποιημένη, αλλά έχει παρατηρήσει εδώ και καιρό ότι στις εβδομαδιαίες διαδρομές με ποδήλατο, ένας άγνωστος γενειοφόρος ποδηλάτης την ακολουθεί, κρατώντας απόσταση περίπου 200 μέτρων από εκείνη. Η νεαρή γυναίκα ζητά από τον Χολμς να καταλάβει τι συμβαίνει.

 Η εξιχνίαση της υπόθεσης 
Ο Χολμς, απασχολημένος με άλλες υποθέσεις, στέλνει τον Γουάτσον στο Τσάρλινγκτον τη Δευτέρα το πρωί για να παρατηρήσει τον επαρχιακό δρόμο κρυμμένος σε έναν θάμνο. Ο Γουάτσον βλέπει πραγματικά τη Βάιολετ Σμιθ στο ποδήλατό της, ακολουθούμενη από έναν γενειοφόρο άνδρα, ο οποίος είχε κρυφτεί προηγουμένως σε έναν φράκτη μεγάλης έπαυλης στην άκρη του δρόμου και την περίμενε για να την ακολουθήσει, στη συνέχεια επέστρεψε στην έπαυλη. Ο Γουάτσον ερευνά και διαπιστώνει ότι η έπαυλη είναι νοικιασμένη σε κάποιον κ. Γουίλιαμσον.

Ο Γουάτσον ενημερώνει τον Χολμς ο οποίος απογοητεύεται από τις παρατηρήσεις του φίλου του και πηγαίνει μόνος του στο Τσάρλινγκτον. Για πληροφορίες για τους ενοίκους της έπαυλης, πηγαίνει σε μια τοπική παμπ όπου ανακαλύπτει ότι ο Γουίλιαμσον είναι πρώην ιερέας. Εκεί συναντά επίσης τον Τζακ Γούντλι, έναν βάναυσο τύπο, ο οποίος επιτίθεται στον Χολμς και παλεύουν.

Την Πέμπτη, ο Χολμς λαμβάνει ένα γράμμα από την κοπέλα που τον ενημερώνει ότι ο Καράδερς της έκανε πρόταση γάμου, την οποία αρνήθηκε καθώς είναι αρραβωνιασμένη με άλλον. Βρίσκεται σε δύσκολη θέση, που ενισχύεται από το μυστήριο του διώκτη της με το ποδήλατο, και αποφασίζει να αφήσει τη θέση της.
μικρογραφία|Η Βάιολετ Σμιθ, φιμωμένη, μόλις παντρεύτηκε με τον Γούντλι, ενώ ο Χολμς και ο Γουάτσον καταφθάνουν τρέχοντας.
Ο Χολμς υποψιάζεται ότι η νεαρή γυναίκα μπορεί να βρεθεί σε κίνδυνο κατά την τελευταία της διαδρομή για το Λονδίνο το πρωί του Σαββάτου. Έτσι, σπεύδει στο Τσάρλινγκτον, συνοδευόμενος από τον Γουάτσον. Οι δύο άντρες φτάνουν λίγο αργά και ανακαλύπτουν τον γενειοφόρο άνδρα στο δρόμο σε κατάσταση πανικού να αναζητά την εξαφανισμένη Βάιολετ Σμιθ για να τη σώσει από σοβαρό κίνδυνο. Οι τρεις άντρες μπαίνουν στον χώρο της ύποπτης έπαυλης μέσα από ένα κενό του φράχτη και σύντομα ανακαλύπτουν ότι ο ιερέας Γουίλιαμσον μόλις τελείωσε έναν αναγκαστικό γάμο μεταξύ της Βάιολετ Σμιθ και του Τζακ Γούντλι. Στη συνέχεια, ο γενειοφόρος αφαιρεί τα ψεύτικα γένια του και αποκαλύπτει ότι είναι ο Μπομπ Καράδερς. Εξοργισμένος με την ατιμία του φίλου του Τζακ Γούντλι, τον πυροβολεί και τον τραυματίζει.

Ο Μπομπ Καράδερς εξηγεί στη συνέχεια στον Χολμς ότι αυτός και ο Γούντλι είχαν καταστρώσει ένα σχέδιο για να καρπωθούν την πολύ σημαντική κληρονομιά του θείου της κοπέλας Ραλφ Σμιθ, τον οποίο γνώριζαν στη Νότια Αφρική. Η ιδέα ήταν ότι ένας από τους δύο άντρες έπρεπε να παντρευτεί τη Βάιολετ, ώστε να μοιραστούν την κληρονομιά. Ωστόσο, ο Καράδερς ερωτεύτηκε τη Βάιολετ και δεν ήθελε να της κάνει κακό ούτε να έχει καμία σχέση με τους πρώην συνεργούς του. Άρχισε να μεταμφιέζεται και να την ακολουθεί γιατί φοβόταν ότι ο Γούντλι μπορεί να την απήγαγε. Ο Τζακ Γούντλι, λιγότερο συναισθηματικός, πράγματι την απήγαγε και την παντρεύτηκε σε έναν αναγκαστικό γάμο με τη βοήθεια του πρώην ιερέα.  

Ο Χολμς εξηγεί ότι ο γάμος είναι νομικά άκυρος επειδή ο Γουίλιαμσον δεν είναι πια ιερέας. Αυτός και ο  Γούντλι  καταδικάζονται σε μακροχρόνιες ποινές για απαγωγή και επίθεση, ενώ ο Καράδερς έχει ελαφρύτερη ποινή. Η πλούσια πλέον Βάιολετ παντρεύεται τον αρραβωνιαστικό της Σίριλ. 

 Μεταφράσεις στα ελληνικά 

 Η περιπέτεια του μοναχικού ποδηλάτη, στα Άπαντα του Σέρλοκ Χολμς, μετάφραση: Ερρίκος Μπαρτζινόπουλος, εκδόσεις Σύγχρονοι Ορίζοντες, 2005, στον Β' τόμο.
 Η περιπέτεια του μοναχικού ποδηλάτη, στα Άπαντα του Σέρλοκ Χολμς, μετάφραση: Ασημίνα Μητσομπόνου, εκδόσεις Ποντίκι, 2009 

 Διασκευές 
Το διήγημα διασκευάστηκε για την τηλεοπτική σειρά Σέρλοκ Χολμς του 1984. Είναι το τέταρτο επεισόδιο της σειράς με τίτλο Η Περιπέτεια του Μοναχικού Ποδηλάτημε τον Τζέρεμυ Μπρεττ στον ρόλο του Σέρλοκ Χολμς.

 Παραπομπές 

Κατηγορία:Η επιστροφή του Σέρλοκ Χολμς